CELEX: 31989D0529
Language: el
Date: 1989-07-05 00:00:00
Title: 89/529/ΕΚΑΧ: Απόφαση της Επιτροπής της 5ης Ιουλίου 1989 που επιτρέπει στο Βέλγιο να χορηγήσει ενισχύσεις στη βιομηχανία άνθρακα το 1989

Avis juridique important

|

31989D0529

89/529/ΕΚΑΧ: Απόφαση της Επιτροπής της 5ης Ιουλίου 1989 που επιτρέπει στο Βέλγιο να χορηγήσει ενισχύσεις στη βιομηχανία άνθρακα το 1989  

Επίσημη Εφημερίδα αριθ. L 277 της 27/09/1989 σ. 0029 - 0030

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 5ης Ιουλίου 1989  που επιτρέπει στο Βέλγιο να χορηγήσει ενισχύσεις στη βιομηχανία άνθρακα το 1989  (Τα κείμενα στη γαλλική και την ολλανδική γλώσσα είναι τα μόνα αυθεντικά)  (89/529/ΕΚΑΧ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,  την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),  Εκτιμώντας ότι:  Ι  Η βελγική κυβέρνηση κοινοποίησε στην Επιτροπή με επιστολή της 21ης Νοεμβρίου 1988 σύμφωνα με το άρθρο 9 παράγραφος 2 της απόφασης 2064/86/ΕΚΑΧ, τις άμεσες χρηματοδοτικές παρεμβάσεις που προτίθεται να πραγματοποιήσει το 1989 υπέρ της βιομηχανίας άνθρακα.  Η βελγική κυβέρνηση ανακοίνωσε, εξάλλου, με επιστολή της 7ης Απριλίου 1989 ύστερα από σχετική αίτηση της Επιτροπής στις 23 Φεβρουαρίου 1989, συμπληρωματικά στοιχεία.  Βάσει της εν λόγω απόφασης, η Επιτροπή αποφασίζει για τα ακόλουθα χρηματοδοτικά παρεμβατικά μέτρα:  - ενίσχυση για την κάλυψη των ζημιών εκμετάλλευσης βάσει του άρθρου 3 της απόφασης 2064/86/ΕΚΑΧ που ανέρχεται σε 6 709,2 εκατομμύρια βέλγικα φράγκα,  - ενίσχυση για τη διάθεση άνθρακα και οπτάνθρακα που προορίζονται για τη βιομηχανία σιδήρου και χάλυβα της Κοινότητας βάσει του άρθρου 4 της εν λόγω απόφασης, που ανέρχεται σε 223,3 εκατομμύρια βέλγικα φράγκα,  - ενίσχυση για την επιμόρφωση του προσωπικού, βάσει του άρθρου 6 της ίδιας απόφασης που ανέρχεται σε 2,4 εκατομμύρια βέλγικα φράγκα.  Σύμφωνα με την κοινοποίηση της βέλγικης κυβέρνησης, τα μέτρα ενίσχυσης αποσκοπούν στη διευκόλυνση της εφαρμογής του προγράμματος αναδιάρθρωσης για την επιχείριση «Kempense Steenkolenmijnen».  Τα μέτρα που προτίθεται να λάβει η βελγική κυβέρνηση υπέρ της βιομηχανίας άνθρακα ανταποκρίνονται στις διατάξεις του άρθρου 1 παράγραφος 1 της απόφασης 2064/86/ΕΚΑΧ. Η Επιτροπή πρέπει, συνεπώς, να αποφασίσει βάσει του άρθρου 10 της εν λόγω απόφασης αν τα μέτρα αυτά ανταποκρίνονται στους στόχους και στα κίνητρα που αναφέρονται σ' αυτή και αν συμβιβάζονται με την ομαλή λειτουργία της κοινής αγοράς.  ΙΙ  Από το 1987 που τέθηκε σε εφαρμογή το πρόγραμμα αναδιάρθρωσης, το οποίο κατέστη αναγκαίο από την έλλειψη, μακροπρόθεσμα, οικονομικής βιωσιμότητας της βιομηχανίας παραγωγής άνθρακα, το δυναμικό εξόρυξης μειώθηκε κατά 50 % για να φθάσει, στα τέλη του 1988, στα 3 εκατομμύρια τόνους, λόγω του εσπευσμένου κλεισίματος τριών από τα πέντε ορυχεία.  Σε σχέση με το 1986, η ενίσχυση που χορηγήθηκε στην τρέχουσα παραγωγή σημείωσε, έτσι, πτώση της τάξης του 45 %.  Η φθίνουσα πορεία που ακολουθούν οι ενισχύσεις που προτίθεται να χορηγήσει η βελγική κυβέρνηση, ο μεταβατικός τους χαρακτήρας καθώς και η εφαρμογή σαφώς καθορισμένου διαρθρωτικού προγράμματος συμφωνούν με τους όρους εφαρμογής της απόφασης 2064/86/ΕΚΑΧ.  Η ενίσχυση για την κάλυψη των ζημιών εκμετάλλευσης διευκολύνει την εφαρμογή του προγράμματος αναδιάρθρωσης για την ανθρακοπαραγωγό λεκάνη του Kempen, όπως αυτό αποφασίστηκε με σχετική υπουργική απόφαση του Ιανουαρίου 1987. Η ενίσχυση αυτή συμβάλει, έτσι, στην επίλυση των κοινωνικών κια περιφερειακών προβλημάτων που συνδέονται με την εξέλιξη της βιομηχανίας άνθρακα, σύμφωνα με το άρθρο 2 παράγραφος 1 τρίτη περίπτωση της απόφασης αυτής.  Βάσει του άρθρου 12 της εν λόγω απόφασης, οι ανθρακοβιομηχανίες μπορούν, αν παραστεί ανάγκη, να μειώνουν τις τιμές τους σε σχέση με εκείνες που αναφέρονται στα επίσημα τιμολόγιά τους ή που αντιστοιχούν στο κόστος παραγωγής τους, για τις παραδόσεις άνθρακα προς οπτανθρακοποίηση, οπτάνθρακα και άνθρακα που προορίζεται για τροφοδοσία των υψικαμίνων της βιομηχανίας σιδήρου και χάλυβα, οι οποίες γίνονται στα πλαίσια μακροπρόθεσμης σύμβασης. Οι μειώσεις αυτές δεν πρέπει να συνεπάγονται, για τον άνθρακα της Κοινότητας, χαμηλότερες τιμές από εκείνες που είναι δυνατόν να εφαρμοστούν για τον άνθρακα τρίτων χωρών καθώς και για τον οπτάνθρακα που παράγεται από άνθρακα προς οπτανθακοποίηση προερχόμενο από τρίτες χώρες.  Σύμφωνα με την κοινοποίηση της βελγικής κυβέρνησης, η ενίσχυση ύψους 223,3 εκατομμυρίων βελγικών φράγκων για τη διάθεση του άνθρακα προς οπτανθρακοποίηση, του οπτάνθρακα και του άνθρακα που προορίζεται για τροφοδοσία των υψικαμίνων της βιομηχανίας σιδήρου και χάλυβα της Κοινότητας, καλύπτει τη διαφορά μεταξύ της τιμής που ισχύει στην παγκόσμια αγορά και του κόστους παραγωγής για παραγωγή 95 000 τόνων. Η εν λόγω ενίσχυση είναι, συνεπώς, σύμφωνη με τις διατάξεις του άρθρου 4 της απόφασης 2064/86/ΕΚΑΧ.  Η ενίσχυση για τη διάθεση του άνθρακα προς οπτανθρακοποίηση, του οπτάνθρακα και του άνθρακα που προορίζεται για την τροφοδοσία των υψικαμίνων της βιομηχανίας σιδήρου και χάλυβα της Κοινότητας, εντάσσεται στο πρόγραμμα αναδιάρθρωσης και συμβάλλει, έτσι, στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα και σύμφωνα με το άρθρο 2 παράγραφος 1 τρίτη περίπτωση.  Η ενίσχυση για τη διατήρηση του ειδικευμένου εργατικού δυναμικού αποτελεί, κατ' ουσία, ειδικό μέτρο που εφαρμόζεται ανεξάρτητα από τις ενισχύσεις που προβλέπονται στα άρθρα 3, 4 και 5 της απόφασης 2064/86/ΕΚΑΧ. Η ενίσχυση είναι, συνεπώς, σύμφωνη με τις διατάξεις του άρθρου 6 της εν λόγω απόφασης.  Η παρέμβαση αποσκοπεί στη διατήρηση, όσον αφορά τη βιομηχανία άνθρακα, του ειδικευμένου εργατικού δυναμικού στο πλαίσιο του προγράμματος αναδιάρθρωσης της βιομηχανίας.  Δεδομένου του μεταβατικού χαρακτήρα του μέτρου, της φθίνουσας πορείας που ακολουθούν οι σχετικές με αυτό ενισχύσεις και της ένταξής του στο πρόγραμμα αναδιάρθρωσης, το εν λόγω μέτρο πληροί τους στόχους και τους όρους που καθορίζονται στο άρθρο 2 της ιδίας απόφασης.  Κατά συνέπεια, οι ενισχύσεις που η βέλγικη κυβέρνηση προτίθεται να χορηγήσει το 1989 στη βιομηχανία άνθρακα είναι σύμφωνες με την ομαλή λειτουργία της Κοινής Αγοράς.  Η παρούσα απόφαση δεν προδικάζει τη συμφωνία των διατάξεων που διέπουν τις πωλήσεις βελγικού άνθρακα στις επιχειρήσεις παραγωγής ηλεκτρικής ενέργειας με τις διατάξεις των συνθηκών.  Σύμφωνα με το άρθρο 11 παράγραφος 2 της απόφασης 2064/86/ΕΚΑΧ η Επιτροπή οφείλει να διασφαλίζει ότι οι άμεσες ενισχύσεις που εγκρίνονται για την τρέχουσα παραγωγή χρησιμοποιούνται αποκλειστικά για τους σκοπούς που αναφέρονται στα άρθρα 3 έως 6 της εν λόγω απόφασης. Για το λόγο αυτό, η Επιτροπή πρέπει να τηρείται ενήμερη σχετικά με το ύψος και με την κατανομή των χορηγούμενων ποσών,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Επιτρέπεται στη βέλγικη κυβέρνηση να καταβάλει στη βελγική βιομηχανία άνθρακα, για το 1989, ενισχύσεις ποσού έως 6 934,9 εκατομμυρίων βελγικών φράγκων. Το συνολικό ποσό αποτελείται από τις ακόλουθες ενισχύσεις:  1. Ενίσχυση για την κάλυψη των ζημιών εκμετάλλευσης, μέχρι ποσού 6 709,2 εκατομμυρίων βελγικών φράγκων.  2. Ενίσχυση για τη διάθεση άνθρακα προς οπτανθρακοποίηση και οπτάνθρακα που προορίζονται για την τροφοδοσία της βιομηχανίας σιδήρου και χάλυβα της Κοινότητας, μέχρι ποσού 223,3 εκατομμυρίων βελγικών φράγκων.  3. Ενίσχυση για την επιμόρφωση του προσωπικού, μέχρι 2,4 εκατομμυρίων βελγικών φράγκων.  Άρθρο 2  Η βελγική κυβέρνηση ανακοινώνει στην Επιτροπή, μέχρι τις 30 Ιουνίου 1990, τα ποσά των ενισχύσεων που έχουν πραγματικά καταβληθεί το 1989.  Άρθρο 3  Η παρούσα απόφαση απευθύνεται στο Βασίλειο του Βελγίου.  Βρυξέλλες, 5 Ιουλίου 1989.  Για την Επιτροπή  Antonio CARDOSO E CUNHA  Μέλος της Επιτροπής  (1) ΕΕ αριθ. L 177 της 1. 7. 1986, σ. 1.